Oudtshoorn-leerders dalk geskors oor ‘seksvideo’Hoërskool Oudtshoorn ŉ Woordvoerder van die departement, Bronagh Casey, sê ŉ dissiplinêre verhoor is by die skool gehou waarna die beheerliggaam voorgestel het dat die drie tienerseuns geskors word. Sy sê die departementshoof het die nodige dokumente van die skool ontvang en bestudeer tans die beheerliggaam se voorstelle. Casey sê die departementshoof moet die laaste besluit neem oor of die drie leerlinge geskors gaan word. Die drie leerlinge, onderskeidelik 16,17 en 18 jaar oud, is verlede maand in hegtenis geneem nadat ŉ 15-jarige meisie ŉ saak van statutêre verkragting teen hulle aanhangig gemaak het. Twee van die seuns het glo seks met haar gehad terwyl die derde die gebeure glo op sy selfoon afgeneem het. ŉ Video hiervan is glo aan ander leerlinge by die skool gewys. Dit is nie bekend wanneer die voorval plaasgevind het nie. Die seuns sal op 2 Desember in die Oudtshoorn landdroshof verskyn. Volgens berigte was daar twee soortgelyke voorvalle in Mei en September vanjaar – een op die koshuisgronde en die ander by die De Jager-sportkompleks.